Lav et referat af nedenstående tekst:

Tekst:
Se mange flere historier fra Nordjyllands Internat i serien ”Dyreinternatet”, som du kan streame her – eller se nederst i artiklen. Det var en trist sag, Nordjyllands Internat i Hjallerup måtte hjælpe til med i august 2021. Ni hvalpe og ti voksne hunde levede tæt sammen i et hus under ringe forhold. Huset var beskidt, der var afføring på gulvet, og hundene måtte ofte kæmpe om maden. De mange hunde var vokset ejeren over hovedet, og han var lettet over at få hjælp fra internatet, så hundene kunne få et nyt og bedre liv. - Han har stået i en rigtig ærgerlig situation, så der er både et menneske og nogle hunde, vi skal tage os af, sagde lederen af Nordjyllands Internat, Karina Fisker, da sagen blev omtalt i august 2021. Fem hunde kom til Brande Internat, mens 14 hunde fik en ny start på Nordjyllands Internat i Hjallerup. Tre af de 19 hunde var dog i så dårlig forfatning, at de måtte aflives. - Vores udfordring var, at hundene aldrig havde været uden for huset og haven. De havde ikke set andre mennesker, siger internatsleder Karina Fisker. Kræver træning Det store arbejde med at genskabe hundenes tillid til mennesker begyndte, og når hundene var klar, blev de videreformidlet til et nyt hjem. En af dem, der har fået en ny chance i livet, er schæferen Marley. Han bor nu i Asaa hos Jonas Bejlgaard Sørensen, som i forvejen havde hunden Asti, der også er fra et internat. - Jeg tror, det kommer som et chok for mange, hvad det egentlig kræver. Det er en ret stor mundfuld at få en hvalp – især hvis den ikke har haft rammer, der har været ordnede, siger Jonas Bejlgaard Sørensen. Jonas træner Marley hver dag. Især mad har været et problem for ham. - Marley har ikke været vant til, at mad bliver serveret i en skål. Han har været vant til, at mad blev tømt ud på gulvet, og så var de 19 hunde, der skulle slås om det, siger Jonas Bejlgaard Sørensen. Marley finder tryghed i Jonas’ favn Flere af de mange hunde fra dyreværnssagen var nervøse og bange. Jonas oplevede hurtigt, hvordan Marley var allermest tryg, når han fik lov til at sidde i hans arme. - Da han var lille, løftede jeg en del på ham. Nu er han blevet teenager og tror stadig, at han er hundehvalp. Han vil rigtig gerne hoppe op i favnen på folk, siger Jonas Bejlgaard Sørensen. Selvom Marley ikke fik den bedste start på livet, og selvom han stadig har sit at kæmpe med, trives han – især når han får lov til at putte oven på Jonas i sofaen. De to har et særligt bånd, og Jonas er glad for, at han satsede på Marley. - Jeg kunne ikke forestille mig andet. Jeg har respekt for, at folk køber en hvalp hos en avler, men det er ikke noget for mig. Jeg skal have sådan en uartig en, jeg kan gå og hjælpe lidt. Sådan en har jeg fundet, siger han. Alle hundene fra dyreværnssagen har fået nyt hjem. Se mange flere historier fra Nordjyllands Internat i serien ”Dyreinternatet”, som du kan streame på tv2nord.dk/tv. Afsnittet med Marley kan du se her:

Referat:
Nordjyllands Internat måtte træde til og hjælpe en stor flok hunde, der levede under kummerlige forhold. En af dem er Marley, der nu er flyttet til Asaa.